Skat van die Seerower | Rachelle Du Bois
Dis die jaar 1845
Améli du Pré en Vianne du Buisson is op ‘n belangrike sending per skip van Frankryk af na Engeland op pad. Améli het ’n kosbare skat in haar besit wat veilig in Engeland besorg moet word. Dis egter nie so …maklik nie, want hul skip, Du Vent, word deur twee Franse edelmanne, Jean le Veque en sy vriend André le Mon, onderskep in ’n poging om te keer dat die skat in Engeland beland, want dit is die eiendom van die Le Veque-familie. Die mans is vasbeslote om dit terug te neem na Chateau le Veque in Nantes, Frankryk. Sal Améli en Vianne die sending suksesvol voltooi, of gaan die mans hul planne in die wiele ry?
Hierdie is ’n avontuur vol vreemde gebeurtenisse, swaardgevegte, skelmstreke, humor en ’n goeie skoot romanse met ‘n verrassende einde.
Jy sal die boek hier kry:
Kyk wat het die lesers oor die boek te sê:
Seerowers en hartkloppings: Rachelle du Bois doen dit wéér!
Skat van die Seerower deur Rachelle du Bois is ’n lekkerlees roman wat aanklank sal vind by tieners én volwasse lesers. Die verhaal speel hom af in 1845 toe seerowery nog hoogty gevier het. Dit is Du Bois se elfde gepubliseerde boek in twee jaar en beloof om ’n groot gunsteling by haar lesers te word.
Gedurende ’n stormagtige nag op see word Améli en Vianne, twee jong edelvroue, deur seerowers vanaf die skip, die Du Vent, ontvoer. Hierna volg ’n wilde mallemeule-rit – die verhaal is propvol spanning, naelbyt intriges en die een komiese situasie na die ander.
Die meisies durf nie die seerowers laat agterkom die juwele waarna hul soek, is aan hul persone versteek nie. Makliker gesê as gedaan, want Jean en André is nou nie juis jou gewone hierjy-seerowers nie – hulle is gekultiveerde én gedetermineerde edelmanne wat op ’n baie spesiale sending is. Boonop is hulle gevaarlik aantreklik.
Die meisies is eiewys en parmantig. Hulle laat hul nie sommer net ontvoer nie, en is heeltemal in staat om hulself te verdedig, dankie! Die edelman-seerowers besef gou dat die beeldskone en vurige demoiselles vir hulle gaan ore aansit indien hulle nie vir hul baie duidelik wys wie is nou eintlik wie se baas nie. Die vonke spat behoorlik – swaarde kletter, hande en voete word vasgebind, ‘n opperste skelm kruip onder almal se neuse weg én daar vind ‘n huwelik plaas.
Hierdie roman bied ‘n ligte leeservaring. Dit word aanbeveel vir elke leser wat daarvan hou om deur ’n goed geskryfte verhaal meegevoer te word en elke hartklop-oomblik tussen die held en heldin mee te maak. Geluk aan Du Bois met ’n pragverhaal wat sekerlik baie nuwe lesers gaan lok.
Besoek gerus Rachelle du Bois se Afrikaanse en Engelse webtuistes om meer uit te vind oor haar boeke. Skat van die Seerower word binne enkele dae gepubliseer.
Vryskutskrywer en resensent
Jaqqui Clute skryf:
Skat van die Seerower was ‘n heerlike lekkerlees verhaal wat my lank na slaaptyd wakker gehou het aangesien ek dit nie kon neersit nie. Ek kon saam droom oor die blou van die see, die wit van die strande, en natuurlik die aantreklike seerower! Dit was propvol avontuur en het my nie vir ‘n oomblik verveeld gelaat nie. Die verhaal begin te midde van ‘n aksie belaaide geveg en volg dan die twee jong demoiselles wat deur die seerowers gebuit word. Ameli en Vianne laat hulle nie sommer net ontvoer nie en na ‘n paar humor-en aksie-belaaide kinkels in die kabel wonder mens wie hou nou eintlik vir wie gevange! Die geheime storie van die juwele asook die boosdoener wat onder almal se neuse wegkruip slaag uitstekend daarin om die leser tot die einde te boei en die spanning word deurentyd moeiteloos gehandhaaf. Die leser word beloon met ‘n slot wat mens sommer laat sug van pure lekkerkry. Die verhaal laat mens goed voel lank na jy dit neergesit het.